A **móri bankrablás**, amelyet a sajtóban gyakran **móri mészárlás**nak neveznek, a magyar kriminológia eddigi történetének legkegyetlenebb rablógyilkossága volt.

A [2002](https://hu.wikipedia.org/wiki/2002). [május 9](https://hu.wikipedia.org/wiki/M%C3%A1jus_9.)-i [móri](https://hu.wikipedia.org/wiki/M%C3%B3r_%28telep%C3%BCl%C3%A9s%29) bankrablásnak nyolc halálos áldozata volt, akiket az elkövetők szinte egyszerűen kivégeztek. Hatalmas erőkkel indult meg a nyomozás. A bűncselekmény után néhány órával a rendőrség két, már korábban is körözött bűnözőt gyanúsított meg a gyilkosság elkövetésével, Farkas Róbertet és Horváth Szilárdot. A nyomozás során nem találtak ellenük bizonyítékot.

[2002](https://hu.wikipedia.org/wiki/2002). [július 24](https://hu.wikipedia.org/wiki/J%C3%BAlius_24.)-én letartóztatták [Kaiser Edét](https://hu.wikipedia.org/w/index.php?title=Kaiser_Ede&action=edit&redlink=1) és Hajdú Lászlót, akik a rendőrség szerint alaposan gyanúsíthatók voltak a bankrablás elkövetésével. A nyomozás [2003](https://hu.wikipedia.org/wiki/2003) [decemberéig](https://hu.wikipedia.org/wiki/December) tartott.

Az [ügyészség](https://hu.wikipedia.org/wiki/%C3%9Cgy%C3%A9szs%C3%A9g) által készített vádiratban Hajdú Lászlót nem gyanúsították meg a bűncselekményben való részvétellel, csak bűnsegédlettel, konkrétan a fegyverek beszerzésével és elrejtésével. Kaiser Ede társtettesként szerepelt a vádiratban. A [gyilkosságok](https://hu.wikipedia.org/wiki/Ember%C3%B6l%C3%A9s) elkövetésével egy ismeretlen harmadik elkövetőt gyanúsítottak.

A bírósági tárgyalás [2004](https://hu.wikipedia.org/wiki/2004). [februártól](https://hu.wikipedia.org/wiki/Febru%C3%A1r) [december 23](https://hu.wikipedia.org/wiki/December_23.)-áig tartott. A Fővárosi Bíróság [életfogytiglani fegyházbüntetésre](https://hu.wikipedia.org/wiki/T%C3%A9nyleges_%C3%A9letfogytiglani_szabads%C3%A1gveszt%C3%A9s) ítélte Kaiser Edét, Hajdú László 15 év fegyházbüntetést kapott. A másodfokú eljárásban Kaiser Ede büntetését helybenhagyták, Hajdú László ügyében új eljárást rendelt el a Fővárosi Ítélőtábla. A vádlottak az eljárás során mindvégig tagadták, hogy ők követték el a gyilkosságot, viszont több más bűncselekményt beismertek.

[2007](https://hu.wikipedia.org/wiki/2007). [február 17](https://hu.wikipedia.org/wiki/Febru%C3%A1r_17.)-én a [rendőrség](https://hu.wikipedia.org/wiki/Rend%C5%91rs%C3%A9g) [Tatabányán](https://hu.wikipedia.org/wiki/Tatab%C3%A1nya) elfogta a [veszprémi](https://hu.wikipedia.org/wiki/Veszpr%C3%A9m) postásgyilkossággal gyanúsított [Nagy Lászlót](https://hu.wikipedia.org/wiki/Nagy_L%C3%A1szl%C3%B3_%28b%C5%B1n%C3%B6z%C5%91%29). A lakásán tartott házkutatás során előkerültek a móri bankrablásnál használt fegyverek: egy [Skorpió](https://hu.wikipedia.org/w/index.php?title=%C5%A0korpion_vz._61&action=edit&redlink=1) típusú [géppisztoly](https://hu.wikipedia.org/wiki/G%C3%A9ppisztoly) és egy pisztoly. Nagy László már az első kihallgatásán elismerte, hogy köze volt a móri bankrabláshoz.

Vallomása szerint a gyilkosságokat egy Radó nevű [szerb](https://hu.wikipedia.org/wiki/Szerbek) bűnöző követte el, aki bűntársukkal, [Weiszdorn Róberttel](https://hu.wikipedia.org/w/index.php?title=Weiszdorn_R%C3%B3bert&action=edit&redlink=1) együtt ment be a bankfiókba, ő csak sofőrként vett részt a bűncselekményben. Weiszdorn vallomása szerint a rablást Nagy tervelte ki, és ők ketten hajtották végre. A bankfiókban Weiszdorn lőtt rá a biztonsági őrre, majd kiállt a bankfiók ajtajába, és elküldte az időközben a fiókba betérni akarókat. Eközben Nagy a fiók ügyfélterében agyonlőtte az ott tartózkodó további hét embert.

2007. [július 13](https://hu.wikipedia.org/wiki/J%C3%BAlius_13.)-án Nagy László, még a bírósági tárgyalás és ítélet előtt, börtöncellájában öngyilkosságot követett el.

[2008](https://hu.wikipedia.org/wiki/2008) decemberében az elsőfokú bíróság Weiszdorn Róbertet életfogytiglani fegyházbüntetésre ítélte, az elítélt legkorábban 30 év letöltése után bocsátható szabadlábra. Az ítéletet [2010](https://hu.wikipedia.org/wiki/2010). [december 9](https://hu.wikipedia.org/wiki/December_9.)-én a másodfokú bíróság súlyosbította, 40 évre emelte a minimálisan letöltendő büntetést.

A Fővárosi Bíróság [2009](https://hu.wikipedia.org/wiki/2009). [november 6](https://hu.wikipedia.org/wiki/November_6.)-án Kaiser Edét felmentette a móri bankrablás vádja alól, egyéb bűncselekmények miatt 18 év börtönbüntetésre ítélték.

<http://egyperceskrimi.blog.hu/2016/11/22/a_mori_meszarlas>